**Harku Vallavalitsus alustab energiatoetuse taotluste vastuvõttu**

 **10. jaanuaril 2022**

**Taotluse saab esitada:**• e-teeninduses SPOKU kaudu (sisselogimisel vajalik ID-kaart, mobiil-ID või Smart-ID)

• e-posti teel aadressile **energiatoetus@harku.ee**

• posti teel aadressile Kallaste tn 12,Tabasalu 76901
• tuua taotlus koos arvete ja muu vajalike dokumentidega vallamaja infolauda(tööpäevadel E, N - 8.00-18.00; T, K  - 8.00-16.00 ; R- 8.00-14.30)

**Taotlusvormid (** kättesaadavad alates 10.01.2022**)**- taotlusvorm e-teeninduses (SPOKU)
- taotlusvorm blanketil (võimalik arvutis täitmiseks / väljaprindiks või käsitsi täitmiseks),

- taotlusvorm leitav Harku valla kodulehelt <https://www.harku.ee/sto/taotlemine>

-taotlusvorm saadaval vallamaja infolauas.

**Taotlused paluksime esitada e-teenuste keskkonnas**, aga võtame vastu ka paberkandjal taotlusi, võimalus saata ka postiga Harku Vallavalitsuse aadressile Kallaste 12,Tabasalu 76901.

**Toetuse taotlemine**

• Toetust on võimalik taotleda **tagasiulatuvalt kuni viis kuud**, seda nii ühe kuu kaupa kui ka mitme kuu osas korraga. ( näiteks kui esitada taotlus veebruaris 2022 saab taotleda toetust 2021 septembri, oktoobri, novembri, detsembri ja jaanuari tarbimise alusel koostatud arvete osas)
• Taotlusi saab esitada kuni 31. maini 2022. Toetatav periood on 1. september 2021 kuni 30. märts 2022

Toetust on võimalik taotleda vaid oma peamise elukohaga seotud kulude hüvitamiseks

**Kust saada abi ja informatsiooni**

* Harku valla energiatoetuse infotelefonil **6068828**
* Harku valla veebilehelt <https://www.harku.ee/>
* Tulla nõustamisele, eelnevalt broneerides aja:

Jelena Mosin tel 606 3837, jelena.mosin@harku.ee;

Kaja Saat tel 606 3804, kaja.saat@harku.ee

Kadi Netse tel 606 3802, kadi.netse@harku.ee

Ene Lehiste tel 647 7004, ene.lehiste@harku.ee

**Energiakulude hüvitamise kohta leiab lisainformatsiooni:**

* [Riigihalduse ministri 23.11.2021 määrus nr 31](https://www.riigiteataja.ee/akt/131122021008)
* veebilehelt [www.rahandusministeerium.ee/energiakulude-huvitamine](http://www.rahandusministeerium.ee/energiakulude-huvitamine)
* rahandusministeeriumi kodulehelt korduma kippuvad küsimused (KKK) <https://www.rahandusministeerium.ee/et/energiakulude-huvitamine>

**Kes on õigustatud toetust saama**

Toetuse õigus on üksinda elaval isikul või perekonnal, kui kuu keskmine netosissetulek on alla meetmega määratud arvestusliku piiri.

Arvestuslik piir on **1126** eurot ja seda arvestatakse pere ühe inimese kohta .

Iga järgmise vähemalt 14-aastase leibkonnaliikme kohta on sama summa kaaluga 0,5 ja alla 14-aastased lapsed kaaluga 0,3.

**Millised dokumendid tulevad esitada koos taotlusega**

Toetuse taotlejal tuleb esitada koos taotlusega eluruumi energiatarbimist tõendavad dokumendid energia liigi kohta, mille katteks toetust soovitakse taotleda.

Esitatud dokumentidelt peavad olema tuvastatavad järgmised vajalikud andmed:

 1) tarbitud elektri kogus (kWh või MWh) ja elektrikulud kokku (eurodes);

 2) tarbitud gaasi kogus (kWh või MWh või m³) ja gaasikulud kokku (eurodes);

 3) kaugkütte kulud kokku (eurodes), kui taotleja elab konkurentsiameti kooskõlastatud kaugkütte piirhinnaga piirkonnas;

 4) kaugkütte kulud ning kuu keskmine või kuu lõpu seisuga ühikuhind (kWh või MWh) taotlusega hõlmatud kuul ja 2021. aasta jaanuaris, kui taotleja ei ela konkurentsiameti kooskõlastatud kaugkütte piirhinnaga piirkonnas.

Lisaks tulevad esitada ka tõendid makstud elatise ja täitemenetluses kinnipeetud summade kohta (nende olemasolu korral), ning valla- või linnavalitsuse nõudmisel ka asjakohased pangakontode väljavõtted perioodi kohta, mille kulude katmiseks toetust taotletakse.

 Kui pere alaline/ või peamine elukoht erineb rahvastikuregistrisse kantud elukohast, tuleb esitada tõendid, et tegemist on üksi elava isiku või perekonna tegeliku elukohaga.

**Millises suuruses toetust makstakse**

Energiakulude hüvitamise toetust makstakse 80% energia koguhinnast, mis ületab elektril 120 €/MWh (12 s/kWh), gaasil 49 €/MWh (4,9 s/kWh) ning kaugküttel 78 €/MWh (7,8 s/kWh). Arvestatakse lisaks energia maksumusele ka võrgutasu, aktsiis, käibemaks.

Ei ole oluline, kas tarbijal on börsi- või fikseeritud hinnaga pakett. Oluline on toetuse taotlemisel, et arve kulud ületavad seatud piirmäärasid.

**Toetuste ülempiir ja alampiir**

Toetuse ülempiir on **500 eurot** taotluse kohta kuus. Toetuse minimaalne määr on **10 eurot,** alla selle ei hüvitata.

**Keda loetakse toetuse taotlemisel perekonnaliikmete hulka**
Toetuse määramisel loetakse perekonnaliikmeteks isikud, kes elavad taotluse esitamise hetkel samas eluruumis ja keda seob ühine majapidamine. Ühiseks perekonnaks loetakse suhtes olevad isikud ka siis, kui perekonnal on mitu elukohta ja nad on erinevatesse kohtadesse rahvastikuregistri kohaselt sisse kirjutatud.
Perekonna osaks loetakse ka isikud, kes ajutiselt viibivad mujal (nt töö tõttu) või ajateenistuses viibivad isikud. Määravaks on nende peamine või alaline elukoht. Üldjuhul ei moodusta alla 18-aastased lapsed ja noorukid oma vanematest eraldi perekonda.
Ühises eluruumis (majas, korteris) elavad isikud moodustavad üldjuhul ühe perekonna. Eluruumis võib ka elada isikuid, kes ei kuulu ühte perekonda. Seda juhul, kui neil on kindlaks määratud eraldi elamispind (vähemalt tuba või eraldatud osa toast), kusjuures osa ruumidest võib olla leibkondade ühiskasutuses, ning kui nad majandavad iseseisvalt, kasutades omaette rahalisi, toidu ja muu majapidamisressursse. Isikud, kes viibivad üldhooldekoduteenusel, ööpäevaringsel erihoolekandeteenusel, asendushooldusel või on kinnipeetavad või vahistatud, siis neid ei loeta perekonnaliikmete hulka.

**Kui täisealine laps toetab oma vanemaid ülalpidamiskulude osas, kas ja kellel on õigus saada toetust**

 Näide: Kui ema on pensionär ja kuulub määruse kohaselt toetuse saaja sihtrühma, kuid arved on tütre nimel ja tütar ka neid tasub, siis antud asjaolud pole takistuseks toetuse saamisel. Toetust saab taotleda antud näite puhul ema ehk tegelik eluruumi kasutaja, tütar võib loomulikult aidata ema taotluse vormistamisel. Sellist ülalpidamist käsitletakse kui peresisest toetust ning seetõttu ei arvestata mitterahalist toetust pensionärist ema sissetulekuks.

**Millised sissetulekud arvesse võetakse**
Hindamaks, kas pere jääb alla toetuse saamiseks vajaliku arvestusliku piiri, võetakse arvesse kõigi perekonnaliikmete sissetulekud.
Arvesse lähevad pereliikmete Eestis ja väljaspool Eestit kõikidest tuluallikatest saadud tulu, millest arvestatakse maha makstud elatis ja täitemenetluses kinni peetud summad. Näiteks arvestatakse sissetulekuna palka, pensioni, saadud elatist, renti, dividende, saadud toetusi (sh lastetoetused, töövõimetoetus), väljamakseid pensionifondidest, hüvitised (nt tööõnnetuse hüvitis, vanemahüvitis, haigushüvitis, töötuskindlustushüvitis, kutsehaiguse hüvitis jne).
Pere sissetulekutena võetakse arvesse ka toetused, mida makstakse regulaarselt (näiteks hooldajatoetus, lapsehooldustasu, üksikvanema lapse toetus).
Puudega vanema toetus, mida makstakse samuti puuetega inimeste sotsiaaltoetuste seaduse alusel, arvestatakse samuti perekonna sissetulekute hulka.

**Sissetulekutena ei võeta arvesse:**

* riigi või omavalitsuse makstud ühekordsed toetused;
Näiteks ei arvata sissetuleku hulka omavalitsuse makstav täiendav sotsiaaltoetus, sünnitoetus, matusetoetus, üksi elava pensionäri toetus.
* omavalitsuse õigusaktide kohaselt perekonna sissetulekust sõltuvaid või konkreetse teenuse kulu kompenseerimiseks määratud omavalitsuse poolt makstud perioodilisi toetusi, näiteks lasteaia ja koolilõuna toetus, lasteaia kohamaksu toetus, lapsehoiutoetust.
* puuetega inimeste sotsiaaltoetuste seaduse alusel makstud toetusi (va puudega vanema toetus).
Näiteks puudega lapse toetus, puudega tööealise inimese toetus, puudega vanaduspensioniealise inimese toetus, õppetoetus, töötamistoetus, rehabilitatsioonitoetus ja täienduskoolitustoetus. Puudega vanema toetus, mida makstakse samuti puuetega inimeste sotsiaaltoetuste seaduse alusel, arvestatakse perekonna sissetulekute hulka.
* riigi tagatisel antud õppelaenu;
* tööturuteenuste ja toetuste seaduse alusel või struktuuritoetuste vahenditest makstud stipendiumi ning sõidu- ja majutustoetust;
* õppetoetuste ja õppelaenu seaduse alusel makstud põhitoetust, vajaduspõhist eritoetust, vajaduspõhist õppetoetust ja õppeasutuse moodustatud eritoetuse fondi vahenditest makstud toetust;
* töist sissetulekut, mille on saanud põhikoolis, gümnaasiumis või kutseõppe tasemeõppes õppiv keskhariduseta laps kuni 19-aastaseks saamiseni või pärast 19-aastaseks saamist kuni jooksva õppeaasta lõpuni või õpilase kooli nimekirjast välja arvamiseni.
* õppimist ja töötamist soodustavaid stipendiume ning toetusi;
* konkreetse kulu või kahju katmiseks saadud hüvitisi (konkreetse asja purunemise/kadumise/hävimise korral selle sama asja asendamiseks makstud hüvitis);
* lähedastelt toimetuleku parandamiseks saadud rahalisi toetusi ja kingitusi.

**Millise perioodi sissetulekuid arvestatakse**
Arvestatakse selle perioodi sissetulekuid, mille energiakulude katteks toetust taotletakse. Näiteks kui jaanuaris esitatakse taotlus septembri kuni detsembri tarbitud energiakulude toetuseks, siis võetakse arvesse samuti septembri kuni detsembri keskmine sissetulek (sissetulekud neljal kuul kokku liidetuna ja jagatud neljaga).

Erandina, kui perekonnaliikmed on saanud sissetulekuid, mis on makstud mitmeks kuuks ette või tagantjärele, võib arvestamise aluseks võtta taotlemisele eelnenud kuue kuu keskmise sissetuleku. Näiteks võib sellised tulud olla sünnituspuhkuse rahade laekumine mitme kuu eest korraga või II sambast korraga välja võetud rahad. Siis neid ei arvestata tuludest välja, vaid sept-nov asemel võetakse arvesse juuli-detsember keskmine sissetulek.

Kui ühel kuul saadi ühekordselt sedavõrd kõrget sissetulekut, et ka mitme kuu keskmise tulemusena ületatakse toetuse määramisel aluseks võetavat sissetuleku piirmäära, siis vastava kuu eest toetust ei saa. Teiste kuude energiakulude kallinemise katteks on võimalik toetust taotleda.

**Kui isik on müünud auto või mõnda muud vara, kas läheb sissetulekute huka toetuse taotlemisel**

Üldiselt inimesed oma kasutatud vara ei müü kallimalt kui selle ostsid ja seetõttu neid sissetulekuks ei arvestata. Kui on siiski saadud kasumit vara müügist, arvestatakse ainult kasumi osaga.

**Kas investeerimiskontolt välja võetud raha loetakse sissetulekuks**
Sissetulekuks loetakse investeerimiskontolt välja võetud kasumit. Sinna paigutatud summa tagasi välja võtmist sissetulekuks ei loeta, kuna seda on arvestatud juba varasema perioodi sissetulekuna.

**Kui toetuse taotleja toodab ise elektrit, kas sel juhul arvatakse kulust maha saadud tulu**

Kui toetuse taotleja müüb ise energiat, siis **saadud tulu loetakse sissetuleku hulka** ning **toetust antakse tekkinud energiakulule**. Paneelide osamakse ei kuulu hüvitamisele.

**Mida teha, kui arvet ei ole**
Taotlemiseks vajalikud energiaarved on võimalik kõige lihtsamalt pdf-formaadis alla laadida enda energiamüüja iseteeninduskeskkonnast: Eesti Energia [e-teenindusest](https://www.energia.ee/et/e-teenindus/arved), Eesti Gaasi [e-teenindusest](https://eteenus.gaas.ee/eservice/?5), Alexela [iseteenindusest](https://minu.alexela.ee/), Imatra Elektri [iseteenindusest](https://iseteenindus.imatraelekter.ee/Login), VKG Elektri [iseteenindusest](https://eteenused.vkgev.ee/Login), Elektrumi [iseteenindusest](https://minu.elektrum.ee/ee/kodu/login/) ja 220 Energia [e-teenindusest](https://minu.220energia.ee/).